De simplici medicina (Serapio)
De simplici medicina est liber origine Arabicus, Latine saeculo XIII exeunte versus, in codicibus manu scriptis satis multis editionibusque saeculi XV nonnullis servatus. Interdum liber aggregatus nuncupatur propter placita variorum scriptorum Graecorum Arabicorumque in eum congesta. Qui liber, Serapioni cuidam attributus, nihil commune habet cum operibus veris Ioannis Serapionis scriptoris medici Syriaci qui saeculo IX floruit. Auctor ergo Serapio iunior a recentioribus appellatur, sed de eo nihil scitur.